|  |  |
| --- | --- |
| Kunnskapsdepartementet postmottak@kd.dep.no |  |
|  |  |
|  |  |
|  |  |
|  | Vår fil: B16-IW-001 |
|  | Vårt Arkiv: 402 |
|  | Saksbehandler: Ingunn Westerheim |

 Oslo, 1. juni 2016

**Høring – innspill til stortingsmelding om kvalitet i høyere utdanning**

Vi viser til departementets høringsbrev av 18.02.2016 hvor det inviteres til å komme med innspill til stortingsmelding om kvalitet i høyere utdanning. Funksjonshemmedes Fellesorganisasjon (FFO) representerer funksjonshemmede og kronisk syke i 80 medlemsorganisasjoner, samt deres pårørende.

**Innledning**

Meld St. 18 (2014-2015) *Konsentrasjon for kvalitet – Strukturreform i universitets- og høyskolesektoren* peker på flere utfordringer vedrørende høyere utdanning – blant annet at for få studenter gjennomfører påbegynte studier. På denne bakgrunnen er det satt i gang en strukturreform. Den skal følges opp med en stortingsmelding om kvalitet i høyere utdanning, med tiltak for å heve utdanningskvaliteten og hindre frafall. Kvalitetsmeldingen skal legges fram våren 2017, og departementet ber om innspill på de viktigste utfordringene for å løfte kvaliteten i norsk høyere utdanning.

Departementet skisserer fem faktorer for kvalitet i høyere utdanning og ber om høringsinstansenes synspunkter på om disse er de mest sentrale med hensyn til utdanningskvalitet. Det bes også om forslag på tiltak som kan øke gjennomføringen og redusere frafallet tatt i betraktning en stadig mer sammensatt studentgruppe.

**FFOs hovedsynspunkter**

* *Nedsatt funksjonsevne må inn som et fokusområde i tilstandsrapporten om høyere utdanning samt andre sentrale dokumenter og relevante statistikker om høyere utdanning.*
* *Nødvendig tilrettelegging for studenter med nedsatt funksjonsevne bør være en egen faktor for kvalitet både for videregående og for høyere utdanning.*
* *Det må legges til rette for mer forskning på årsaker til frafall fra videregående og høyere utdanning – særlig med vekt på ulike typer funksjonsnedsettelser.*
* *Det må skje en systematisert innhenting av kunnskap om brudd på plikten til tilrettelegging av høyere utdanning for studenter med nedsatt funksjonsevne.*
* *Man må se på funksjonshemmede studenter sine reelle muligheter til å gjennomføre utdanning både vedrørende konkret studiesituasjon, men også knyttet til livssituasjon generelt mht bolig, økonomi, assistanseordninger, transport m.v.*
* *Læringsmiljøutvalgenes forankring og konkrete mandat må styrkes.*
* *Rådgivningstjenestene for studenter med nedsatt funksjonsevne må styrkes og settes i stand til å innhente mer systematisk kunnskap om hva utfordringene for funksjonshemmede studenter består av.*

**Funksjonshemmede må med i mangfoldsbegrepet**

En av utfordringene det pekes på i Stortingsmelding 18 (2014-2015) er det store frafallet i høyere utdanning. I tilstandsrapporten for høyere utdanning for 2016 dokumenteres det at den negative trenden fortsetter og at bare fire av ti studenter fullfører til planlagt tid. Rapporten viser at det meste av frafallet skjer de første to semestrene og at 71 prosent av studentene som faller fra har tatt 30 studiepoeng eller mindre. Det er også mange som ombestemmer seg og bytter studium.

I høringsbrevet pekes det på at institusjonene og studieprogrammene må ta hensyn til variasjon i studentenes forkunnskaper, ambisjonsnivå, motivasjon og livssituasjon er økende. Forståelsen av hva som kjennetegner utdanningstilbud av høy kvalitet må gjenspeile mangfoldet i studentpopulasjonen. FFO er helt enig i dette, men savner imidlertid funksjonsevne som en eksplisitt nevnt faktor i departementets mangfoldsbegrep. Vi mener nødvendig tilrettelegging for studenter med ulike behov burde være en egen faktor for kvalitet i høyere utdanning.

**Hvem er de funksjonshemmede?**

FFO representerer elever og studenter med funksjonshemning og kronisk sykdom. Mange av disse har behov for særlig tilrettelegging for å kunne gjennomføre videregående og høyere utdanning. Som studenter med nedsatt funksjonsevne omfattes både personer med bevegelseshemning, men også syns- og hørselshemninger samt mer usynlige funksjonsnedsettelser. Dette kan være astma/allergi, psykiske lidelser, lese- og skrivevansker, ADHD og andre kroniske sykdommer eller kognitive utfordringer. En utfordring i seg selv er at en del av disse gruppene blir glemt når tilrettelegging for funksjonshemmede blir diskutert, mens de kanskje utgjør gruppa med størst behov for tilrettelegging av studiesituasjonen.

**Behov for mer kunnskap og statistikk**

FFO er av den oppfatning at manglende tilrettelegging for funksjonshemmede er en av de sentrale årsakene til den store frafallsprosenten og lave gjennomføringsgraden i høyere utdanning. Funksjonshemmede fullfører i mindre grad enn andre videregående skole. Det er grunn til å tro at utfordringer for denne gruppa vil være minst like store i høyere utdanning.

På grunn av lite forskning og statistikk om funksjonsevne og høyere utdanning, har vi dessverre for lite tallmateriale å underbygge påstanden vår med. Vi synes det er påfallende at en tilstandsrapport om høyere utdanning på mer enn 250 sider ikke omtaler studenter med nedsatt funksjonsevne med ett eneste ord. Særlig i et år der frafall er et av hovedfokusområdene og har fått et eget kapittel i rapporten. I sektormål 3 nevnes det at regjeringen vil at alle skal ha tilgang til og muligheter for å ta høyere utdanning, uansett kjønn, etnisitet, sosial og økonomisk bakgrunn og bosted. Funksjonsevne er imidlertid utelatt som en av egenskapene.

I FFOs alternative rapport til FN-komiteen for rettighetene til mennesker med nedsatt funksjonsevne dokumenteres det at funksjonshemmede møter hindringer i høyere utdanning, men at det er behov for mer kunnskap om omfanget. Blant personer med funksjonsnedsettelser har kun 2 av 10 fullført minst 1 år høyere utdanning. Andelen med utdanning på dette nivået er lavere blant bevegelseshemmede sammenlignet med andre.

**Rett til individuell tilrettelegging**

Ifølge Universitets- og høyskoleloven § 4-3 skal institusjonene så langt det er mulig og rimelig legge studiesituasjonen til rette for studenter med særskilte behov. Tilretteleggingen må imidlertid ikke føre til reduksjon av faglige krav. Videre følger det av diskriminerings- og tilgjengelighetsloven § 16 at elever og studenter med nedsatt funksjonsevne har rett til egnet individuell tilrettelegging av lærested, undervisning, læremidler og eksamen for å sikre likeverdige opplærings- og utdanningsmuligheter såframt det ikke innebærer en uforholdsmessig byrde.

Det er forholdvis lite systematisert og forskningsbasert kunnskap om bruk av dette lovverket i praksis. Begreper som «mulig og rimelig» og «uforholdsmessig byrde» inviterer til stor grad av skjønn, og det er grunn til å tro at regelverket blir praktisert ulikt fra studiested til studiested. FFOs rettighetssenter har gjennom rådgivningsvirksomheten sin, opparbeidet seg dokumentasjon på at den lovfestede retten til tilrettelegging ikke oppfylles i praksis. Særlig gjelder dette for studenter med usynlige funksjonsnedsettelser, noe som er særlig bekymringsfullt når vi vet at andelen studenter med psykiske utfordringer øker. Mange får ikke tilrettelagt eksamenssituasjonen og det er også en utfordring at man må søke på nytt for hver enkelt eksamen/semester, selv om man har en varig funksjonsnedsettelse.

I Unge Funksjonshemmedes rapport «Ute av øye ute, ute av sinn?» fra 2010 dokumenteres følgende om studenter med usynlige funksjonsnedsettelser:

* 39 % av studentene i undersøkelsen oppga at de ikke fant tilstrekkelig informasjon om tilrettelegging.
* Kun 3 % av studentene oppga å ha fått informasjon om muligheter for tilrettelegging i brev om tildelt studieplass.
* 72 % oppga at de hadde vurdert å slutte på studiet pga manglende tilrettelegging
* 85 % oppga at de kunne ha prestert bedre hvis tilrettelegging var bedre.

Personer med synlige funksjonsnedsettelser kan også ha utfordringer med å fullføre en høyere utdanning; og da særlig på normert tid. Dette kan skyldes mange ulike årsaker både på og utenfor de konkrete studiestedene. Vi kan nevne manglende universell utforming av lærested eller omgivelser, mangel på tilrettelegging av studiesituasjon eller mangel på nødvendige hjelpemidler i tide (for eksempel lærebøker på lydbok eller tolketjeneste). Utfordringene kan også dreie seg om dårlig fungerende ordninger for transport til og fra studiested, manglende assistanse eller dårlig tilrettelagte botilbud for studenter – faktorer som gjør at studiene kan bli vanskelige å gjennomføre selv om kvaliteten på selve undervisningssituasjonen i seg selv er god nok.

**Klager på og dokumentasjon av manglende tilrettelegging**

Likestillings- og diskrimineringsombudet skriver i Kritisk Juss 2010 nr. 3 at de mottar en rekker klager innen høyere utdanning knyttet til diskriminerings- og likestillingsloven. I 2009 mottok de over 50 henvendelser bare på utdanningsfeltet, knyttet til nedsatt funksjonsevne. Unge Funksjonshemmedes rapport fra 2010 viste imidlertid at så mange som 58% av de med usynlige funksjonshemninger ikke formidlet behovene sine til studiestedet, så det er grunn til å tro at mørketallene er store.

Læringsmiljøutvalg er pålagt i universitets- og høgskoleloven §4-3. Utvalgene skal delta i planleggingen av tiltak vedrørende læringsmiljø, og skal følge utviklingen i spørsmål som angår studentenes trivsel, sikkerhet og velferd. I FFOs Rettighetssenter sin rapport «Et arbeidsliv for alle?» går det fram at retningslinjene for behandling av klager vedrørende læringsmiljø er uklare. Det ble i rapporten anbefalt å styrke læringsutvalgenes forankring og konkrete mandat. Den samme rapporten viser også at FFOs rettighetssenter mottar et betydelig antall henvendelser om tilrettelagt eksamen og utfordringer knyttet til å få dette. Dette tyder på at mange har behov for ulike former for tilrettelegging som ikke blir hensyntatt, noe som i ytterste konsekvens kan føre til frafall.

**Rådgivningstjenestene må styrkes**

Alle utdanningsinstitusjoner er pålagt å utarbeide handlingsplaner for studenter med nedsatt funksjonsevne, og de skal også ha en kontaktperson som kan gi informasjon om hvordan lærestedet og studier er tilrettelagt for ulike grupper. Noen av lærestedene har etablert egne konsulent- eller rådgivningstjenester som arbeider med å bedre forholdene for studenter med funksjonsnedsettelser.

FFO mener at alle utdanningsinstitusjoner burde ha en egen rådgivningskompetanse for studenter med nedsatt funksjonsevne og at ordningen generelt bør styrkes. Både fordi rapportene viser at mange studenter ikke finner fram i systemet, men også fordi instansen vil være godt egnet til å innhente mer systematisk kunnskap om hva utfordringene til funksjonshemmede studenter består i.

Avslutningsvis vil vi nevne at personer med nedsatt funksjonsevne har 4,5 ganger høyere sjanse for å være i arbeid dersom de har tatt høyere utdanning. Derfor er nødvendig tilrettelegging ikke bare av verdi for den enkelte. Men kan også ha en stor positiv samfunnsøkonomisk effekt.

Med vennlig hilsen

**FUNKSJONSHEMMEDES FELLESORGANISASJON**

 

John Berg-Jensen Lilly Ann Elvestad

Styreleder generalsekretær